«Сыадыгэщ» жыпIэр зыми ищIыскъым, хуейщ адыгэу укъыщIэкIыжын
КъБР-м и Парламентым и ЩIалэгъуалэ палатэмрэ «Шэрджэс ренессанс» жылагъуэ зэгухьэныгъэмрэ къызэрагъэпэща «Адыгэ хабзэ» проектыр Лэскэн щIыналъэм хыхьэ Арщыдан къуажэм дэт курыт еджапIэ №1-м щекIуэкIащ.
ХьэщIэу еблэгъат: КъБР-м и Парламентым и ЩIалэгъуалэ палатэм щIэб-лэр хэкупсэу гъэсэнымкIэ и комиссэм и унафэщI Iэрэмысэ Тимур, «Шэрджэс ренессанс» жылагъуэ зэгухьэныгъэм и лIыкIуэхэу Жылэгъащтэ Хьэчимрэ Алэкъул Саидрэ, «Къэбэрдей шууей хасэм» и тхьэмадэ Къудей Аслъэн сымэ, нэгъуэщIхэри.
Абыхэм къуажэ дэлъэдапIэм деж, адыгэ хабзэм тету, къащыпежьат Арщыдан къуажэ администрацэм и унафэщI Сунш Ахъмэт, къуажэдэс нэхъыжьыфIхэу БитIэхъу Мухьэрбий, Бэший Борис, Къантемыр Хьэбалэ сымэ. Хъуэхъу дахэкIэ щIэблэм зыкъыхуагъэза нэужь, абыхэм хьэщIэхэр ирагъэблэгъащ курыт еджапIэм.
ЗэIущIэр езыгъэкIуэкI Iэрэмысэ Тимур къызэхуэсахэр щигъэгъуэзащ Iуэху ирахьэжьамкIэ я мурадым — ар щIэблэр къызыхэкIа лъэпкъым хуэфащэу, адыгэ хабзэр зэрахьэу, абы къемызэгъ ямыщIэу къэгъэтэджынымкIэ сэбэп хъунырщ.
Къуажэм и Iэтащхьэ Сунш Ахъмэт фIыщIэшхуэ яхуищIащ зэIущIэр къызэзыгъэпэщахэми къекIуэлIахэми. Абы жиIащ къыдэкIуэтей щIэблэм я къэкIуэныр дахэ хъуным, адыгэгуу, хэкупсэу къэгъэхъуным пыщIа Iуэхухэм сыт щыгъуи гулъытэшхуэ зэрыхуащIыр, щIэх-щIэхыурэ зэхыхьэхэр, пшыхьхэр зэрырагъэкIуэкIыр.
УкъызыхэкIа лъэпкъым пщIэ хуэпщIын, плъытэн зэрыхуейм, къыбдалъхуа бзэм нэхърэ нэхъ лъапIэ мы дунейм зэрытемытым, нэхъыжьыфIхэм ди деж къахьэса хабзэ дахэхэр хъумэн, зехьэн зэрыхуейм, нэгъуэщI куэдми тепсэлъыхьащ къызэхуэсахэр.
Зэхыхьэр нэхъ гукъинэж ящыхъун папщIэ хьэщIэхэм хабзэм, бзэм, адыгагъэм теухуа упщIэхэр еджакIуэхэм иратурэ я псэлъэкIэм, гупсысэкIэм щIэдэIуащ. Утыкум къыщыпсэлъа цIыкIухэр гулъытэншэ ящIакъым — адыгэ хабзэр щызэхуэхьэса тхылъхэмкIэ, тыгъэхэмкIэ яхуэупсащ.
КъБР-м и ЩIалэгъуалэ палатэмрэ «Шэрджэс ренессанс» жылагъуэ зэгухьэныгъэмрэ къабгъэдэкI фIыщIэ, щытхъу тхылъхэр хуагъэфэщащ мы Iуэхум жы-джэру хэта, сыткIи къадэIэпыкъуа Сунш Ахъмэтрэ курыт школым и унафэщI Хьэлышх Маритэрэ.
Ди гугъэщ нэхъыжьхэм я псалъэм щIэдэIуа еджакIуэ цIыкIухэм мы Iуэхур яхуэщхьэпэну.
ХЬЭРЭДУРЭ Аллэ.
